અમદાવાદ: પેટ્રોલ પંપ પરથી ર૪ નવેમ્બરથી ક્રેડિટ કે ડેબિટ કાર્ડ સ્વાઇપ કરીને રૂ.ર,૦૦૦ની કેશ ઉપાડવા માટે બેન્ક દ્વારા જાહેરાત કરાઇ હતી, પરંતુ આ અંગે પૂરતી વ્યવસ્થા ન કરાઇ હોવાથી નાગરિકોએ હજુ પણ બેથી ત્રણ દિવસની રાહ જોવી પડશે, કારણ કે પેટ્રોલ પંપના પીઓએસ મશીનના અપગ્રેડેશનની કામગીરી હજુ પણ થોડી બાકી હોવા ઉપરાંત બેન્ક તરફથી પેટ્રોલ પંપને કેશ મોકલવાની વ્યવસ્થા કરાઇ નથી. દરમિયાનમાં શહેરના બિગ બજારના ચાર અાઉટલેટ દ્વારા ડેબિટ અથવા ક્રેડિટ કાર્ડ પર રૂ. બે હજાર સુધીની કેશ અાપવાની શરૂઅાત કરાઈ છે. બીજી બાજુ શહેરના મોટાભાગના એટીએમની હાલત જેસે થે જેવી છે. કેશ માટે જતાં લોકોને નિરાશા હાથ લાગી છે. મોટાભાગના એટીએમ બંધ છે અથવા કેશ નથી.